Šeimyniškėlių piliakalnis

Šeimyniškėlių piliakalnis, vadinamas Voruta, yra šiauriniame Anykščių pakraštyje, prie  kelio, tarp Šeimyniškėlių ir Naujųjų Elmininkų kaimų. Piliakalnis įrengtas aukštumos kyšulyje, kurio šiaurės vakarų papėde teka Varelis, o pietrytine – Volupis.

Piliakalnio aikštelė – 80 m ilgio, 35 m pločio pietrytiniame gale ir 23 m – šiaurės vakariniame. Aikštelės plotas – 2400 m². Pietrytinėje pusėje supiltas 5 m aukščio, 15 m pločio pylimas. Priešingoje aikštelės pusėje yra 2 m aukščio, 12 m pločio pylimas. Piliakalnis iš abiejų pusių ties pylimais nuo likusios aukštumos dalies atskirtas grioviais, už kurių įrengti papiliai. Piliakalnio šlaitai statūs, 12–15 m aukščio. Į vakarus nuo piliakalnio yra 2 ha plotą užimanti XIII–XIV a. gyvenvietė, už jos – XIII–XVIII a. senkapis.

 Piliakalnio tyrimai 
miniatiūra|250x250px|3D modelis|kairėje

1990–2005 m. archeologas Gintautas Zabiela ištyrė visą piliakalnio aikštelę, padarė abiejų pylimų ir šlaitų pjūvius. Aptikta pilies įtvirtinimų ir pastatų liekanų, židinių, įvairių XIII–XIV a. radinių, žiestos keramikos, gyvulių kaulų. Nustatyta, kad piliakalnyje stovėjo stipri medinė pilis, pastatyta XIII a. iki tol negyvenamoje vietoje ir perstatyta XIV a.

Dendrochronologinių tyrimų duomenimis, piliakalnis buvo įrengtas 1232 m. Jis siejamas su vienintele žinoma karaliaus Mindaugo pilimi Voruta. 1251 m. Vorutos pilyje Mindaugas, remiamas Livonijos Ordino, apsigynė nuo savo konkurento Tautvilo puolimo.

Šiuo metu Šeimyniškėlis yra vienintelis visiškai ištirtas piliakalnis Lietuvoje ir vienas labiausiai tyrinėtų visame Rytų Pabaltijyje.
800px|center|Šeiminyškėlių piliakalnis iš rytų pusės

 Vorutos pilies vizija 

miniatiūra|250px|Apžvalgos bokštas 2009 m.Medinis apžvalgos bokštas prie Šeimyniškėlių piliakalnio|kairėje
Šeimyniškėlių piliakalnis Lietuvoje buvo neblogai žinomas ir turistų lankomas iki XX a. vidurio. Ekskursijas į jį organizuodavo Anykščiuose gyvenęs rašytojas Antanas Vienuolis (1882–1957). Po rašytojo mirties domėjimasis piliakalniu nutrūko, o jis pats apaugo mišku. Sovietinei ideologijai piliakalniai nebuvo parankūs, nes jie buvo siejami su Lietuvos valstybingumu. Tik baigiantis XX a. pamirštą Šeimyniškėlių piliakalnį istorijos mokytojo Sauliaus Nefo iniciatyva imta tvarkyti, rengti jo valymo talkas, per kurias būdavo kertami ant jo augantys medžiai ir krūmynai.

Anykščių rajono merai nuo 1997 m. siekia tikslo piliakalnio teritorijoje pastatyti pačią Vorutos pilį ir taip sukurti dar vieną originalų turistinį objektą. Rengiantis šioms statyboms buvo pasirašytos dvi deklaracijos dėl medinės pilies statymo būtinumo. Pirmą deklaraciją 1999 m. patvirtino tuomečiai LR kultūros, aplinkos ministrai, Valstybinės aplinkosaugos komisijos, Archeologų draugijos ir Anykščių rajono vadovai, antrą deklaraciją 2004 m. drauge su kitais atsakingais asmenimis pasirašė ir prezidentas Valdas Adamkus. 2006 m. parengtas techninis pilies projektas.

2000 m. pastatytas pirmasis būsimos medinės pilies komplekso statinys – tiltas į piliavietę per Varelį. 2004 m. vasarą prie piliakalnio iškilo medinis apžvalgos bokštas, skirtas edukacinei veiklai ir susipažinti su buvusios pilies istorija, apžiūrėti pilies maketą, archeologinius radinius. Viliamasi 2017 m. įgyvendinti pirmąjį statybų etapą, per kurį planuojama pastatyti du rąstinius bokštus, sujungtus taip pat rąstų galerijomis.Anykščiai statysis Vorutos pilį Pilies statybos įgauna pagreitį

 Lankymas 

Šeimyniškėlių piliakalnio istoriniame komplekse A. Baranausko ir A. Žukausko-Vienuolio memorialinis muziejus lankytojams rengia edukacines programas, ekskursijas.Šeimyniškėlių piliakalnio istorinis kompleksas baranauskas.lt

 Galerija 

 Šaltiniai 

 Nuorodos 
 Vorutos pilis 
 Šeimyniškėlių piliakalnis, piliakalniai.lt
 Panoraminė nuotrauka, turizmas.info
 Hillforts.eu atvirųjų duomenų ištekliai

Kategorija:Piliakalniai Anykščių rajone